B4-0239/98

Ψήφισμα σχετικά με τις αυθαίρετες συλλήψεις στη Λευκορωσία

Το Ευρωπαΐκό Κοινοβούλιο,

- έχοντας υπόψη παλαιότερα ψηφίσματά του σχετικά με την κατάσταση στη Λευκορωσία,

- έχοντας υπόψη τη δήλωση του Συμβουλίου της 15ης Σεπτεμβρίου 1997,

- έχοντας υπόψη το έγγραφο εργασίας της Επιτροπής Εξωτερικών Υποθέσεων του Ευρωπαΐκού Κοινοβουλίου της 14ης Οκτωβρίου 1997 σχετικά με την κατάσταση των σχέσεων της ΕΕ με τη Δημοκρατία της Λευκορωσίας (PE 224.344),

Α. εκφράζοντας την ανησυχία του για την πληθώρα ειδήσεων σχετικά με τις παραβιάσεις των ανθρωπίνων δικαιωμάτων, την ποινικοποίηση των μη κυβερνητικών οργανώσεων, τους εκφοβισμούς εις βάρος δημοσιογράφων, παραγόντων της κοινωνίας και πολιτικών αντιπάλων, από τις οποίες προκύπτει ότι ο Πρόεδρος Lukashenka δεν δεικνύει βούληση επιστροφής σε δημοκρατικά πρότυπα, διευρύνοντας με αυτόν τον τρόπο το χάσμα μεταξύ Λευκορωσίας και του δημοκρατικού κόσμου,

Β. εκφράζοντας την ανησυχία του για τη σύλληψη ενός μαθητού και δύο φοιτητών που πραγματοποιήθηκε τον Αύγουστο και τον Οκτώβριο του 1997 επειδή ανέγραφαν αντικυβερνητικά συνθήματα και επεδείκνυαν την επίσημα απαγορευμένη εθνική σημαία και οι οποίοι εξακολουθούν να κρατούνται χωρίς να έχουν παραπεμφθεί σε δίκη, κατά παράβαση όλων των διεθνών νομικών προτύπων και χωρίς δυνατότητα να συνεχίσουν τις σπουδές τους,

Γ. εκφράζοντας την ανησυχία του για τον άγριο ξυλοδαρμό του Yuri Khaschevatsky, ενός διεθνώς γνωστού σκηνοθέτη κινηματογράφου και μέλους της λευκορωσικής Επιτροπής Ελσίνκι και της κινήσεως Χάρτα '97, ο οποίος έλαβε χώρα τη νύχτα μετά τη μετάδοση από ένα γερμανικό τηλεοπτικό σταθμό του ντοκυμανταίρ «Ένας κοινός Πρόεδρος», το οποίο περιέγραφε με επικριτικό τρόπο τη διακυβέρνηση του Προέδρου Lukashenka,

Δ. επισημαίνοντας ότι υπάρχει πληθώρα πληροφοριών για αυξανόμενα μέτρα εκφοβισμού εκ μέρους των αρχών της Λευκορωσίας εις βάρος δημοσιογράφων, όπως απειλές σωματικής βίας, και εκδιώξεις από θέσεις εργασίας και πανεπιστήμια,

Ε. λαμβάνοντας υπόψη το γεγονός ότι χιλιάδες νέων και με υψηλή εκπαίδευση ατόμων εγκαταλείπουν τη χώρα λόγω ελλείψεως προοπτικών, ενώ άλλα τμήματα της δημοκρατικής αντιπολιτεύσεως στη Λευκορωσία έχουν συγκροτήσει την κίνηση «Χάρτα '97", προκειμένου να εξεύρουν ένα ειρηνικό δρόμο προς τη δημοκρατία,

1. καλεί τις αρχές της Λευκορωσίας να επανέλθουν σε διεθνή πρότυπα στους τομείς των ανθρωπίνων δικαιωμάτων, της ελευθερίας του Τύπου και του λόγου όπως προβλέπονται από τη διεθνή συμφωνία για τα αστικά και πολιτικά δικαιώματα καθώς επίσης και από τον Χάρτη των Παρισίων για μια νέα Ευρώπη, τον οποίο έχει υπογράψει η Λευκορωσία και ο οποίος αποτελεί επίσης τη βάση της Συμφωνίας Συνεργασίας μεταξύ Λευκορωσίας και ΕΕ 7

2. καλεί τις αρχές της Λευκορωσίας να απελευθερώσουν το συλληφθέντα μαθητή και τους φοιτητές που κρατούνται επί έξι μήνες χωρίς να έχουν παραπεμφεί σε δίκη 7

3. καλεί τον Πρόεδρο Lukashenka να διατάξει άμεσα να τερματισθούν όλα τα μέτρα εκφοβισμού εις βάρος δημοσιογράφων, μελών της αντιπολιτεύσεως, και άλλων παραγόντων της κοινωνίας 7

4. καλεί τον Πρόεδρο Lukashenka να δώσει εντολή προεκιμένου να διεξαχθεί έρευνα στην υπόθεση των επιθέσεων εις βάρος του κ. Yuri Khaschevatsky 7

5. υπογραμμίζει για μία ακόμη φορά ότι τυχόν περαιτέρω συνεργασία μεταξύ της Ευρωπαΐκής Ενώσεως και της Λευκορωσίας δεν μπορεί να πραγματοποιηθεί, εάν η κυβέρνηση της Λευκορωσίας δεν πραγματοποιήσει σαφή βήματα προς την κατεύθυνση του σεβασμού των ανθρωπίνων δικαιωμάτων και των δημοκρατικών και νομικών μεταρρυθμίσεων 7

6. επαναλαμβάνει την υποστήριξή του προς τη δήλωση του Συμβουλίου της 15ης Σεπτεμβρίου 1997 7

7. υπογραμμίζει την ανάγκη να συνεχισθεί η οικονομική υποστήριξη και άλλων προγραμμάτων βοήθειας για την ενίσχυση της κοινωνίας των πολιτών στη Λευκορωσία και να αξιολογηθούν οι δυνατότητες εκπαιδευτικών προγραμμάτων για λευκορώσους φοιτητές στο εξωτερικό, προκειμένου να γνωρίσουν τις δημοκρατικές αξίες 7

8. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, τον Πρόεδρο και την κυβέρνηση της Λευκορωσίας και το δημοκρατικά εκλεγμένο κοινοβούλιο της Λευκορωσίας.